ไชยอมร แก้ววิบูลย์พันธุ์

ไชยอมร แก้ววิบูลย์พันธุ์ หรือ แอมมี่ เดอะบอตทอมบลูส์ เป็นนักร้อง, นักแต่งเพลง,โปรดิวเซอร์และแฟชั่นไอคอน สมาชิกวงดนตรีเดอะบอตทอมบลูส์ที่มีผลงานเพลงในช่วงปี 2553-2556 สองอัลบั้ม คือ "ถุงเท้าสีขาว ดวงดาว และความฝัน" (2553) และ "เบบี้ บูม" โดยแอมมี่เป็นคนแต่งเพลงทั้งหมดในอัลบั้มของวงเดอะบอตทอมบลูส์

หลังจากทำเพลงกันมาประมาณ 3 ปี วงดนตรี The Bottom Blues ได้ประกาศยุบวงไปเมื่อช่วงต้นปี 2556 เนื่องจากสมาชิกต่างก็ต้องแยกย้ายไปตามเส้นทางของตัวเอง แอมมี่นักร้องนำและนักแต่งเพลงของวงก็ได้เดินหน้าทำเพลงต่อไปในฐานะศิลปินเดี่ยวจนถึงปัจจุบัน

ปัจจุบันแอมมี่เป็นศิลปินเดี่ยวที่มีผลงานคือเพลง ไอรดา (2556) "ยูยูยู" เพลงประกอบซีรีส์ Ugly Duckling Series รักนะเป็ดโง่ (2557) เพลง "เก็บรัก" เพลงในละคร คู่วุ่นลุ้นแผนรัก (2558) ที่มียอดวิวเกินร้อยล้านวิว และเพลง "กำแพง" (2559)

แอมมี่เริ่มแต่งเพลงครั้งแรกในชีวิตตอนเรียน ป.6 เขากล่าวว่า "ผมรักดนตรีตั้งแต่เด็ก ๆ กีตาร์นี่ถือเป็นเพื่อนสนิทที่ผมขาดไม่ได้ ผมจะพกไปไหนมาไหนด้วยตลอด เพราะเวลาว่าง ๆ ผมก็มักจะเกากีตาร์ และได้เพลงใหม่ ๆ ออกมาอยู่เสมอ" ต่อมาได้เข้าเรียนชั้นมัธยมศึกษาที่โรงเรียนกรุงเทพคริสเตียน มีโอกาสได้ทำแผ่นซีดีขายเองในงาน Fat Festival, Indy in town และอีกหลาย ๆ งาน รวมถึงลองส่งเพลงไปเปิดที่คลื่น Fat Radio ต่อมาผลงานของแอมมี่ได้เข้ารอบ Bedroom Artist of the Year ในงาน Fat Award ครั้งที่ 5 ถือเป็นจุดพลิกผันของชีวิตซึ่งถือเป็นก้าวแรกที่สำคัญ

จากนั้นได้เข้าเรียนระดับอุดมศึกษาที่ มหาวิทยาลัยอัสสัมชัญ (ABAC) กระทั่งได้เจอกับ เต้ย เบนซ์ ตี้ เพื่อนร่วมอุดมการณ์ที่เรียน SBAC เหมือนกัน ได้รวมตัวกันเป็นวง The Bottom Blues (เดอะ บอททอม บลูส์) "ดนตรีมันมีเวทมนตร์ ถือเป็นความประทับใจที่สุดครั้งหนึ่งในชีวิตของผมเลยที่มีโอกาสได้ยืนบนเวทีในนามวงเดอะบอททอม บลูส์ การได้เล่นดนตรีทุกครั้งถือเป็นรางวัลชีวิต" เขากล่าววงดนตรีรุ่นใหม่ ที่มีสไตล์ดนตรีและการแต่งตัวที่เป็นเอกลักษณ์เด่นชัดอย่าง "เดอะ บอททอม บลูส์" ซึ่งมีสมาชิกประกอบด้วย "แอมมี่" ไชยอมร แก้ววิบูลย์พันธุ์ (ร้องนำ-กีตาร์) "เบนซ์"ธนภาส อัศวศิริโรจน์ (เบส) "ดัช" เอกชัย วรแสน (กีตาร์) และ "ยีนส์" วสันต์ เทียมเงิน (กลอง) แอมมี่และเพื่อน ๆ ได้นำเพลงที่ตัวเองแต่งบินไปขายเองถึงงานคอนเสิร์ต The Swell Season ที่เกาหลี ก่อนจะได้ขึ้นเวทีโชว์สดในงาน Fat Festival ครั้งที่ 9 และนำแผ่นซีดีเพลงไปขาย ซึ่งก็ได้รับการตอบรับเป็นอย่างดี ขายหมดภายในวันเดียว

จากนั้น The Bottom Blues ก็ได้ส่งเดโมไปค่ายต่าง ๆ จนได้มาเป็นศิลปินของค่าย DUCKBAR นอกเหนือจากการที่แต่งเพลงเองแล้ว เขาได้เริ่มทำงานในด้านดนตรีอย่างจริงจัง และโปรดิวซ์เองอย่างเต็มรูปแบบ

ผลงานเปิดตัวของวง The Bottom Blues คือเพลง "1 2 3 4 5 I Love You (วัน ทู ทรี โฟร์ ไฟฟ์ ไอ เลิฟ ยู)" เมื่อปี 2553 ซึ่งก็ได้รับการตอบรับเป็นอย่างดี ขึ้นอันดับ 1 หลายชาร์ตเพลงในเวลาอันรวดเร็ว ตามมาด้วยซิงเกิ้ลเพลง "พระเอก" และเพลง "คนธรรมดา"

โดยหลังจากประสบความสำเร็จในอัลบั้มแรก ทางวงก็มีการเปลี่ยนสมาชิก ก่อนออกอัลบั้ม 2 "เบบี้ บูม" กับค่ายสนามหลวงมิวสิค เขาคิดว่าอัลบั้มที่สอง "เบบี้ บูม" ถือว่าเป็นงานชิ้นโบว์แดงของเขา เพราะมันการันตีความสามารถของวงเดอะ บอททอม บลูส์ ได้เป็นอย่างดี มีเปิดตัวเพลงพิเศษคือเพลง "ตะวันของหัวใจ" ประกอบละครตะวันยอดรัก เป็นเพลงความหมายดี ๆ แนวดนตรีสบาย ๆ แต่ยังคงเอกลักษณ์ทางดนตรีและเสียงร้องสไตล์ เดอะ บอททอม บลูส์ ความลงตัวระหว่างวินเทจ ซาวด์ (Vintage Sound) ของเสียงอิเล็คทริกกีต้าร์ (electric guitar) กับพาร์ทริทึ่ม (part rhythm) ที่ฟังดูโปร่งสบาย ทำให้ได้บรรยากาศที่ผ่อนคลายและเนื้อหาเพลงที่สดใส ด้านเนื้อหาของเพลงเป็นเรื่องราวของคน ๆ หนึ่งที่เปรียบหญิงสาวที่รักเป็นเหมือนกับดวงตะวันที่เข้ามาสร้างความสดใส ความรัก และความสมหวัง ให้แก่ชีวิต

ซึ่งแม้ว่าจะประสบความสำเร็จอย่างงดงาม แต่งานเลี้ยงก็ย่อมมีวันเลิกรา หลังจากทำเพลงกันมาประมาณ 3 ปี วงดนตรี The Bottom Blues ได้ประกาศยุบวงไปเมื่อช่วงต้นปี 2556 เนื่องจากสมาชิกต่างก็ต้องแยกย้ายไปตามเส้นทางของตัวเอง "แอมมี่" นักร้องนำออกมาเปิดใจข้ามทวีปว่ามีเหตุจำเป็นต้องยุบวงอย่างเป็นทางการ แอมมี่เผยว่าเขาและสมาชิกคนอื่น ๆ ไม่ได้มีปัญหากันแต่อย่างใด "ภายในวงไม่ได้มีปัญหากัน และพวกเรายังคงเป็นเพื่อนที่รักกันอยู่เหมือนเดิม เพียงแต่ด้วยจุดหมายที่แตกต่างกันของสมาชิกภายในวงดนตรี ทำให้ถึงเวลาที่ต้องแยกย้ายกันไปตามเส้นทางของแต่ละคน อย่างเบนซ์ มือเบสของวง เขาต้องกลับไปทำธุรกิจของที่บ้าน เพื่อสืบทอดต่อจากพ่อแม่ ส่วนดัชและยีนส์ เขาสองคนได้กลับไปทำตามความฝันที่แท้จริงของตัวเอง ตัวผมนั้นยังคงรักในเส้นทางดนตรีเหมือนเดิม โดยจะเดินหน้าทำเพลงต่อไปในฐานะของศิลปินเดี่ยว" แอมมี่ กล่าว

แอมมี่เดินทางหาแรงบันดาลใจอยู่ที่ประเทศสหรัฐอเมริกา และกลับมาเมืองไทยช่วงต้นเดือนพฤษภาคม เพื่อเตรียมตัวให้พร้อมกับการก้าวมาเป็นศิลปินเดี่ยว นอกจากการแต่งเพลงแล้ว เขายังมุ่งที่จะเป็นโปรดิวเซอร์อย่างเต็มรูปแบบด้วย

"ยูยูยู" เป็นซิงเกิลของนักร้อง เอิ๊ต ภัทรวี และ Ammy The Bottom Blues ประพันธ์เนื้อร้อง-แต่งทำนองโดย Ammy The Bottom Blues และเรียบเรียงโดย เพิ่มศักดิ์ พิสิษฐ์สังฆการ ออกจำหน่ายในวันที่ 19 สิงหาคม พ.ศ. 2557 ส่วนมิวสิกวิดีโอนี้ เผยแพร่ครั้งแรกในวันที่ 8 กันยายน พ.ศ. 2557 เวลา 20.00 น ในยูทูบ

เพลง "ยูยูยู" เป็นซิงเกิลแรก ของ เอิ๊ต ภัทรวี ที่เต็มไปด้วยเพลงป๊อบที่เต็มไปด้วยการทดลองในสไตล์ของเ­อิ๊ตเอง ทุกเสียงในเพลงเกิดขึ้นจากตัวเอิ้ตเอง ทั้งร้องเพลง คอรัส อัดกีต้าร์ รวมถึงการทดลองเอาเสียงของสิ่งที่อยู่รอบต­ัวมาทำเป็นเสียงดนตรี เช่น เสียงเป่ากระดาษ เสียงฉีดสเปรย์ เสียงปิดเปิดสวิทซ์ไฟ ผิวปาก เป็นต้น และเพลงนี้ยังได้ Ammy จากวง The Bottom Blues มาช่วยแต่งทั้งเนื้อร้องและทำนอง รวมถึงมาร่วมร้อง Featuring อีกด้วย

เพลง "ยูยูยู" ติดอันดับสูงสุด 3 จากการจัดอันดับของ ซี้ดเอฟเอ็ม ในชาร์ต ซี้ดเอฟเอ็ม ชาร์ตท็อป 20 ประจำวันที่ 9 พฤศจิกายน พ.ศ. 2557 และติดอันดับสูงสุด 12 จากการจัดอันดับของ เวอร์จิ้นฮิตซ์ ในชาร์ต 95.5 เอฟเอ็ม เวอร์จิ้นฮิตซ์ ชาร์ตท็อป 40 ประจำวันที่ 15 กุมภาพันธ์ พ.ศ. 2558 โดยวัดจากการออกอากาศของคลื่นวิทยุในกรุงเทพมหานครและปริมณฑล จำนาน 40 สถานี

เมื่อ 2 กันยายน พ.ศ. 2558 แอมมี่ออกเพลงเดี่ยวคือ "เก็บรัก" (เพลงในละคร คู่วุ่นลุ้นแผนรัก) ซึ่งแอมมี่ได้ร่วมงานกับเพิ่มศักดิ์ พิสิษฐ์สังฆการ (โอ๊บ) โปรดิวเซอร์ที่เข้ามาช่วยแอมมี่ Arrange เพลงและใช้เครื่องดนตรีอย่างไวโอลินและเชลโล่ เพลงนี้ที่พูดถึงความรักในอีกมุมหนึ่ง โดยคนที่ไม่ได้คาดหวังอะไรจากคนรัก เพียงแค่ขอให้เขาหรือเธอได้เก็บความรักเอา­ไว้ ให้มันอยู่ที่เดิมที่ ๆ เคยอยู่ เผื่อว่าวันหนึ่ง อย่างน้อย ๆ ความรักเล็ก ๆ จากคนคนนี้ อาจจะเป็นกำลังใจให้เธอได้บ้างในวันข้างหน­้า มิวสิควีดีโอได้เป็นสีขาวดำ โดบแอมมี่ แสดงถึงความเศร้าของเพลง โดยแอมมี่เล่นเปียโนและร้องเพลงในสถานที่ต่าง ๆ เป็นมิวสิควีดีโอที่เรียบง่ายแต่สวยและเป็นเอกลักษณ์

เพลง "เก็บรัก"ได้ติดอันดับสูงสุด 1 จากการจัดอันดับของ ซี้ดเอฟเอ็ม ในชาร์ต ซี้ดเอฟเอ็ม ชาร์ตท็อป 20 ประจำวันที่ 1 พฤศจิกายน พ.ศ. 2558 โดยวัดจากการออกอากาศของคลื่นวิทยุในกรุงเทพมหานครและปริมณฑล จำนาน 40 สถานี และมียอดวิวเกินร้อยล้านวิว

"กำแพง" เป็นซิงเกิลของแอมมี่ เดอะบอตทอมบลูส์ ในปี พ.ศ. 2559 ประพันธ์เนื้อร้อง-แต่งทำนองโดยแอมมี่ เดอะบอตทอมบลูส์ และเรียบเรียงโดย เพิ่มศักดิ์ พิสิษฐ์สังฆการ ออกจำหน่ายครั้งแรกในวันที่ 10 พฤษภาคม พ.ศ. 2559 ส่วนดนตรี นอกจากความหม่นเศร้าของซาวนด์กีตาร์อะคูสติกในช่วงแรกของเพลง ก็ยังมีการเสริมความกลมกล่อมของเครื่องเป่าลงในท่อนฮุค มิวสิควิดีโอเพลงนี้เผยแพร่ครั้งแรกในวันที่ 10 พฤษภาคม พ.ศ. 2559 มีจุดเด่นคือด้ายเส้นยาวสีแดง ในเพลงใช้สื่อความหมายความเชื่อเรื่องด้ายแดงแห่งโชคชะตาตามคติไทยหรือเทียบกับความเชื่อทางตะวันตกเรื่องของเนื้อคู่ คู่แท้ Soul mate หรือ Destined Flame ด้ายแดงแห่งโชคชะตานี้จะเชื่อมโยงกับทั้งสองฝ่ายตลอด ไม่ว่าทั้งคู่จะอยู่ ณ ที่ใด เวลาใด หรือชาติภพใดก็ตาม ด้ายแดงนี้อาจยืดตึงหรืออาจพันกันได้แต่ไม่สามารถตัดขาดจากกันได้

เพลง "กำแพง" ได้อันดับสูงสุด 59 จากการจัดอันดับของ อีเอฟเอ็ม ในชาร์ต อีเอฟเอ็ม ชาร์ต 94 ท็อป แอรเพลย์ ประจำวันที่ 11 มิถุนายน พ.ศ. 2559 โดยวัดจากการออกอากาศของคลื่นวิทยุในกรุงเทพมหานครและปริมณฑล จำนาน 40 สถานี

แอมมี่ The Bottom Blues ได้รู้จักกับ ไอด้า ไอรดา ศิริวุฒิ ดารานางแบบสาวเป็นครั้งแรกเมื่อช่วงปี 2553 ในวันเกิดของตัวเอง จากนั้นก็เดินหน้าจีบฝ่ายหญิงอย่างเต็มที่จนกระทั่งคบหาดูใจกันเรื่อยมา ก่อนที่แอมมี่-ไอด้า จะประกาศแต่งงานในวันที่ 26 พฤษภาคม 2555 โดยขณะนั้นทั้งคู่อายุ 24 ปี ท่ามกลางกระแสข่าวว่าฝ่ายหญิงท้องก่อนแต่ง ซึ่งในงานวิวาห์ของทั้งคู่ ไอด้าก็ยอมรับว่าตนตั้งท้องได้ 5 เดือนแล้ว

อนึ่งในงานแต่งงานของทั้งคู่ ได้มีการจัดพิธีแบบคริสเตียน เนื่องจากแอมมี่นับถือศาสนาคริสต์อยู่แล้ว ไอด้าจึงได้เปลี่ยนศาสนาตาม ซึ่งทั้งคู่ก็ได้ผ่านการอบรมคู่สมรสแบบคริสต์แล้ว ส่วนเรื่องทะเบียนสมรสยังไม่ได้จดเพราะอยากเลือกสถานที่และวันดี ๆ นอกจากนี้ แอมมี่ The Bottom Blues ยังได้เปิดตัวซิงเกิลสุดพิเศษ ชื่อเพลง "ไอรดา" มอบเป็นของขวัญให้ภรรยาและใช้เปิดในงานแต่งของทั้งคู่อีกด้วย

จากนั้นในวันที่ 21 กันยายน 2555 ไอด้า ไอรดาก็ได้คลอดลูกสาวของทั้งคู่ โดยแอมมี่ได้ตั้งชื่อลูกว่า ลัลลาเบล ซึ่งชื่อของลูกหมายถึงการเอาตัวตนของ แอมมี่-ไอด้า มาผสมกัน โดยลัลลาเบล มาจากคำว่า ลัลลาบาย ที่เป็นเพลงกล่อมเด็ก เนื่องจากคุณพ่อเป็นศิลปินและหลงรักในเสียงดนตรี ส่วนคำว่า เบล มาจากภาษาฝรั่งเศสที่แปลว่าหญิงสาวสวย เหมือนเป็นตัวแทนของคุณแม่ที่เป็นแฟชั่นนิสต้านั่นเอง

แม้ว่าชีวิตรักจะดูหวาน แต่คู่ของ แอมมี่-ไอด้า ก็มีข่าวลือระหองระแหงกันมาเป็นระยะ จนกระทั่งในวันที่ 21 กันยายน 2557 ไอด้า ไอรดา ก็ได้โพสต์ข้อความลงอินสตาแกรมในวันคล้ายวันเกิดของลูกสาว น้องลัลลาเบล ว่า จะเป็นทั้งพ่อและแม่ จะเป็นทุกอย่างให้ลูกเอง ก่อนจะโพสต์ธรรมะว่า "ใครที่คิดนอกใจ มันผู้นั้นไม่ใช่คน" อีกด้วย ก่อนที่แอมมี่ The Bottom Blues จะโพสต์ข้อความในอินสตาแกรมเป็นเชิงยอมรับว่า "อยู่คนเดียวกับความคิด ผิดและฉันก็ยอมรับ แอมมี่"

และจากนั้นในวันที่ 25 กันยายน 2557 แอมมี่ ก็ได้ออกมายอมรับข่าวเรื่องเลิกรากับไอด้าว่าเป็นความจริง โดยทั้งคู่แยกกันอยู่มาประมาณ 1 เดือนแล้ว ถือเป็นการปิดฉากความรักของ แอมมี่-ไอด้า ในที่สุด และเขาให้สัมภาษณ์ว่าปัจจุบัน (2559) กับ ไอด้า คือเพื่อนที่ดีต่อกัน มีการช่วยกันโปรโมทเพลงซึ่งกันละกัน และช่วยกันเลี้ยงน้องลัลลาเบลลูกสาว

รายชื่อเพลง

รายชื่อเพลง